ગત છઠ્ઠી એપ્રિલે પાંડેસરાના જીઆવ-બુડિયા રોડ પરની અવાવરુ જગ્યાએથી બાળકીની હત્યા કરાયેલી લાશ મળી આવી હતી. આ બાળકી પર બળાત્કાર ગુજારાયા બાદ તેનું ગળું દબાવી હત્યા કરવામાં આવી હોવાનું પ્રાથમિક તપાસમાં સપાટી પર આવ્યું હતું. હેવાનિયતની હદ વટાવીને આ બાળકી ઉપર કેટલી હદે ક્રૂરતા આચરવામાં આવી હશે તેની કલ્પના ધ્રુજાવી મુકે તેવી છે, આ બાળકીના શરીર ઉપર 86 જેટલાં ઘા મારવામાં આવ્યા હતાં. ક્રાઇમ બ્રાન્ચના એક અધિકારીએ માહિતી આપતા કહ્યું હતું કે બાળકીની ઓળખ માટે શક્ય તેવા તમામ પ્રયાસ કરવામાં આવી રહ્યા છે. જયાં ઘટના બની હતી તેના 3 કિ.મીના વિસ્તારમાં દરેક ઘરોમાં જઇને બાળકીની તસ્વીર બતાવવામાં આવી હતી. ઉપરાંત જે ઘરો બંધ છે તેની પણ પુછપરછ કરાઈ રહી છે.